袁凯
病阿速（阿速，蒙古别号也）
杭州阿速病可伤，况复四体多金创。
口粮开除但乞丐，终日哀鸣行路傍。
自言家在云中住，兄弟既死惟爹娘。
往年江南妖贼反，圣旨差我随平章。
同行二千五百辈，辈辈选用皆精强。
孰知江南风土异，不比中原尽平地。
中原地平好驰逐，一人腾骧万人废。
江南地卑山林密，泥深马滑无由立。
角弓着雨软如绵，咫尺相看不能射。
九月十月岁云莫，贼兵突入观音渡。
平章脱身向东去，太半尽死无人顾。
我幸不死病已危，丞相被逐无依归。
异乡此日谁相慰，只似天边孤雁飞。